Elon Musk nou ryker as Bill Gates | Netwerk24
Musk, uitvoerende hoof van Tesla en SpaceX, se netto waarde het met $7,2 miljard tot $127,9 miljard gestyg danksy Tesla se aandeelprys wat skerp gestyg het.
Musk, wat in Pretoria grootgeword het, se persoonlike rykdom het reeds met $100 miljard sedert die begin van die jaar vermeerder. Dit is die meeste vir enige miljardêr op Bloomberg se lys van die 500 rykste persone in die wêreld.
Musk was in Januarie 35ste op dié lys; nou is hy tweede.
Jeff Bezos, uitvoerende hoof van Amazon, is die rykste persoon in die wêreld.
Dit is die tweede keer in die agt jaar wat Bloomberg sy indeks saamstel dat Bill Gates nie in die eerste of tweede plek daarop verskyn nie.
Elon Musk is nou die wêreld se tweede rykste persoon. Foto: Getty Images
Gates, wat Microsoft begin het, was jare lank in die topposisie voordat Bezos hom in 2017 afgeskop het.
Gates se rykdom sal wel heelwat meer wees as die gerekende $127,7 miljard as dit nie was vir die ruim bydraes wat hy jaarliks maak ten opsigte van liefdadigheid nie.
Hy het sedert 2006 reeds meer as $27 miljard aan sy stigting geskenk wat die geld aan 'n verskeidenheid projekte bestee.
Musk en Gates het nie juis ooghare vir mekaar nie. Musk het Gates voorheen op Twitter gespot omdat hy skynbaar nie elektroniese vragmotors verstaan nie.
Die twee sakemanne het ook al koppe gestamp oor die koronaviruspandemie.
Waar Gates miljoene dollars skenk aan wetenskaplike navorsing voer Musk in die openbaar aan die pandemie is nie so erg soos wat die media voorgee nie.
Die jaar was tot dusver baie winsgewend vir die wêreld se rykste persone. Ten spyte van die pandemie en miljoene mense wat hul werk verloor het, het die rykste 500 persone op Bloomberg se lys se gesamentlike rykdom sedert die begin van die jaar met 23% tot $1 300 miljard gestyg. – Bloomberg